6. โครงการในอนาคต

โครงการ ไอพีสตาร์(iPSTAR)

เป็นโครงการดาวเทียมดวงต่อไปของบริษัทฯ โดยมีกำหนดการเริ่มให้บริการประมาณปี 2547
และมีพื้นที่ให้บริการครอบคลุม ทวีปเอเชีย และออสเตรเลีย ซึ่งเป็นภูมิภาคที่มีแนวโน้มการขยายตัว
ทางด้านโทรคมนาคมอย่างรวดเร็ว ซึ่งเป็นภูมิภาคที่บริษัทฯ มีความเชี่ยวชาญทางการตลาดในพื้นที่
จากการให้บริการดาวเทียมไทยคม 1A, 2 และ 3 อยู่ในปัจจุบัน จึงเป็นตลาดเป้าหมายที่สำคัญ
ของโครงการ iPSTAR Broadband Satellite และจะเอื้ออำนวยให้บริษัทฯเพิ่มศักยภาพ
ในการแข่งขันทางธุรกิจกับเครือข่ายโทรคมนาคมภาคพื้นดิน ได้อย่างมีประสิทธิภาพ
โดยบริษัทฯคาดว่าจะเป็นผู้ให้บริการ Broadband Satellite รายแรกในแถบเอเชียแปซิฟิก

บริษัทฯในฐานะที่เป็นบริษัทที่ทำธุรกิจด้านดาวเทียมที่ใหญ่เป็นอันดับสองในเอเชีย
ได้เล็งเห็นศักยภาพของระบบดาวเทียม Internet Protocol (IP) รุ่นใหม่
ได้มีโครงการที่จะสร้างดาวเทียมดวงแรกที่สามารถรองรับการสื่อสารผ่าน IP
โปรโตคอลได้อย่างเต็มรูปแบบภายใต้ชื่อโครงการไอพีสตาร์-1 (iPSTAR-1)
ซึ่งจะสามารถรองรับความต้องการการสื่อสารแบบอินเตอร์เน็ตบรอดแบนด์ในอนาคตได้
การสื่อสารแบบบรอดแบนด์ผ่านดาวเทียมในอดีตจะมีค่าใช้จ่ายสูงมาก
บริษัทฯได้พัฒนาไอพีสตาร์ให้มีความสามารถในการใช้งานปริมาณแบนด์วิทธ์ (Bandwidth)
ได้อย่างมีประสิทธิภาพ จึงทำให้ต้นทุนการให้บริการต่ำกว่าดาวเทียมแบบอื่นๆ โดย
ไอพีสตาร์จะถือเป็นผู้นำในยุคใหม่ของดาวเทียมบรอดแบนด์
โดยสามารถจะทำหน้าที่เป็นอินเตอร์เน็ตแบ็กโบนสำหรับการสื่อสารผ่านสายเคเบิลใยแก้วนำแสงสำหรับผู้ใหับริการอินเตอร์เน็ต
และยังสามารถที่จะให้บริการอินเตอร์เน็ตบรอดแบนด์สำหรับผู้บริโภคได้
โดยจะเป็นอีกทางเลือกหนึ่งนอกเหนือจาก ADSL และเคเบิลโมเดม

บริษัทฯได้ร่วมมือกับพันธมิตรที่เชี่ยวชาญด้านเทคโนโลยีจากสหรัฐอเมริกา ใช้นวัตกรรมที่ล้ำหน้า
และเทคโนโลยีการใส่รหัสดิจิตอลชั้นสูง
ซึ่งเป็นลิขสิทธ์เฉพาะของบริษัทผู้ร่วมโครงการเพื่อสร้างดาวเทียมที่จะรับข้อมูลระบบดิจิตอลแบบ
Broadband Internet Platform อย่างไรก็ดีเพื่อลดความเสี่ยงของเทคโนโลยีใหม่นี้
การพัฒนาจึงมุ่งเน้นการเพิ่มประสิทธิภาพของเทคโนโลยีที่ได้รับการทดสอบแล้วว่าเป็นไปได้ดังนั้นดาวเทียมไอพีสตาร์-1จึงจะโคจรอยู่ในวงโคจรค้างฟ้า
(Geosynchronous Orbit) ที่นิยมใช้กันอยู่ในปัจจุบัน

ดาวเทียมไอพีสตาร์-1 ได้แบ่งพื้นที่ในการให้บริการเป็นจำนวน 94 beam (84 Spot beam, 3
Shaped Beam ,7 Broadcast Beam) โดยมีพื้นที่ให้บริการแบบเฉพาะจุด (fixed
footprint) นั่นคือ เป็นพื้นที่บริการที่ครอบคลุมพื้นที่สำคัญๆ ในภาคพื้นทวีปเอเชียและแปซิฟิก
ช่วยแก้ปัญหาความสูญเปล่าของสัญญาณที่ครอบคลุมพื้นที่บริเวณมหาสมุทรและพื้นที่ที่มีประชากรเบาบาง
ช่องสัญญาณย่านความถี่ Ku-Band จะช่วยเชื่อมต่อสัญญาณระยะสุดท้ายไปยังผู้รับบริการ
ซึ่งจะขึ้นอยู่กับเทคโนปกรณ์ที่มีอยู่ และความคุ้มทุนในการดำเนินงาน

ดาวเทียมไอพีสตาร์-1 มีสมรรถนะในการส่งสัญญาณสูงถึง 40 กิกะบิตท์ต่อวินาที
เปรียบเทียบกับความสามารถของดาวเทียมทั่วไปที่สามารถส่งสัญญาณได้น้อยกว่า 3 กิกะบิตท์ต่อวินาที
สำหรับสมรรถนะที่สูงนี้มาจากการใช้ความถี่ซ้ำติดต่อกันหลายครั้ง
และการปรับแบนวิดท์ตามความต้องการได้ทันทีโดยผ่านสถานีภาคพื้นดินหรือเกตเวย์
ที่มีประสิทธิภาพสูง
สถานีภาคพื้นดินสามารถเพิ่มหรือลดความแรงของสัญญาณจากช่องสัญญาณหนึ่งที่จะส่งไปยังอีกช่องสัญญาณหนึ่ง
เช่น เพิ่มความแรงของช่องสัญญาณในกรณีที่จะส่งไปยังพื้นที่ที่มีฝนตก เป็นต้น
หัวใจสำคัญของความสามารถดังกล่าวคือ การใส่รหัส
และระบบบีบอัดสัญญาณด้วยสูตรคณิตศาสตร์ชั้นสูง ซึ่งจะทำให้ความถี่ 1 Hertz
สามารถส่งข้อมูลได้ถึง 4 บิต ในขณะที่เทคโนโลยีดาวเทียมในปัจจุบันจะอยู่ที่ 1 Hertz ต่อ 1 บิต
ด้วยสมรรถนะที่เพิ่มขึ้นของดาวเทียมรุ่นใหม่นี้ ทำให้มีประสิทธิภาพเทียบเท่ากับ 1,000
ทรานสพอนเดอร์ที่ใช้ในปัจจุบัน

โครงการดังกล่าวประกอบด้วย 2 ส่วนหลักๆ คือ

1.  ตัวดาวเทียม

-   ดาวเทียมไอพีสตาร์ใช้เทคโนโลยีการกระจายคลื่นแบบรังผึ้งเหมือนกับที่ใช้ในระบบโทรศัพท์เคลื่อนที่
    ผนวกกับระบบจานสายอากาศดาวเทียมแบบใหม่
    ทำให้ดาวเทียมไอพีสตาร์สามารถนำความถี่กลับมาใช้งานใหม่ได้อย่างมีประสิทธิภาพ
    ซึ่งทำให้เพิ่มประสิทธิภาพในการรับส่งสัญญาณมากขึ้น

-   ดาวเทียมไอพีสตาร์ใช้ระบบบริหารการส่งตามสภาพความต้องการใช้งานของผู้ใช้เพื่อทำให้การส่งสัญญาณบนดาวเทียมนี้มีประสิทธิภาพสูงสุด

2.  อุปกรณ์ภาคพื้นดิน ประกอบด้วย

-   อุปกรณ์ปลายทาง และอุปกรณ์รับส่งสัญญาณ (Satellite Modem)

-   อุปกรณ์ปลายทาง เกตเวย์ และระบบเครือข่าย (Gateway)

  บริษัทฯ ได้กำหนดสถานที่ตั้งเกตเวย์ของไอพีสตาร์ ภายในภูมิภาคเอเชียแปซิฟิกจำนวน 18 แห่ง
  ได้แก่

  -----------------------------------------------------------------------
  ลำดับ   เมือง                      ประเทศ
  ------ ------------------------- --------------------------------------
  1      เดลลี                      อินเดีย

  2      บอมเบย์                    อินเดีย

  3      ปทุมธานี                    ประเทศไทย

  4      ปักกิ่ง                      สาธารณรัฐประชาธิปไตยประชาชนจีน

  5      กวางโจว                   สาธารณรัฐประชาธิปไตยประชาชนจีน

  6      จาการ์ต้า                   อินโดนีเซีย

  7      โตเกียว                    ญี่ปุ่น

  8      คาร์ลกูลี่                    ออสเตรเลีย

  9      โบรคเค็น ฮิลล์               ออสเตรเลีย

  10     เซี่ยงไฮ้                    สาธารณรัฐประชาธิปไตยประชาชนจีน

  11     โซล                       เกาหลีใต้

  12     มะนิลา                     ฟิลิปปินส์

  13     กัวลาลัมเปอร์                มาเลเซีย

  14     ไทเป                      ไต้หวัน

  15     ฮานอย                     เวียดนาม

  16     โอ๊คแลนด์                   นิวซีแลนด์

  17     ร่างกุ้ง                     พม่า

  18     พนมเปญ                    กัมพูชา
  -----------------------------------------------------------------------

  บริษัทฯ คาดว่าเงินลงทุนในโครงการไอพีสตาร์จะมีมูลค่าประมาณ 394 ล้านเหรียญสหรัฐ (ณ
  วันที่ 31 ธันวาคม 2545 ได้บันทึกงานระหว่างก่อสร้างของโครงการไอพีสตาร์ จำนวน 8,782
  ล้านบาท ในรายการที่ดิน อาคาร และอุปกรณ์)

  ความสำเร็จของโครงการดังกล่าวขึ้นอยู่กับปัจจัยหลายอย่างเช่น
  ความสามารถในการจัดสร้างและการจัดส่งดาวเทียมได้ทันกำหนด
  ความสำเร็จในการจัดส่งดาวเทียม
  และการจัดหาลูกค้าที่จะเข้ามารับบริการของดาวเทียมดวงใหม่ บริษัทฯ
  ได้มีแนวทางดำเนินงานเพื่อรองรับปัจจัยและอิทธิพลดังกล่าวคือ

  1. บริษัทฯ ได้คัดเลือกผู้จัดสร้างดาวเทียมที่มีคุณภาพดีที่สุดรายหนึ่งของโลก คือ บริษัท สเปซ
  ซิสเต็มส์ ลอรัล ซึ่งบริษัทฯมีการประชุมติดตามความคืบหน้าในการจัดสร้างดาวเทียมเป็นระยะ
  ตลอดจนบริษัทฯได้จัดส่งเจ้าหน้าที่ฝ่ายวิศวกรรมของบริษัทฯ
  ซึ่งมีความชำนาญไปทำงานที่บริษัทผู้จัดสร้างดาวเทียมดังกล่าว
  เพื่อประสานงานและควบคุมให้การจัดสร้างเป็นไปตามแผนงานที่กำหนด

  2. บริษัทฯ กำลังดำเนินการจัดหาประกันภัยสำหรับการจัดส่งดาวเทียม
  ซึ่งเป็นการประกันภัยที่ครอบคลุมความเสี่ยงอันเกิดจาการจัดส่งและระยะเวลา 12
  เดือนหลังจากดาวเทียมเข้าสู่วงโคจร
  นอกจากนี้บริษัทยังได้รับการประกันจากผู้จัดส่งที่จะให้จรวดในการจัดส่งทดแทน
  ในกรณีที่เกิดความเสียหายด้วย (Launch Risk Guarantee)

  3. เพื่อลดความเสี่ยงในการจัดหาลูกค้า บริษัทฯได้ดำเนินการให้บริการอุปกรณ์ไอพีสตาร์ระยะที่
  1 ( First Generation) ซึ่งใช้ได้สำหรับดาวเทียมในย่านความถี่ KU Band
  เป็นการเตรียมการเพื่อหากลุ่มลูกค้าที่จะรับบริการโครงการดาวเทียมในอนาคต

  ในปี 2545 บริษัทฯ ดำเนินกิจกรรมทางการตลาดของระบบดาวเทียมไอพีสตาร์
  โดยเริ่มให้บริการในระยะที่ 1
  คือการให้บริการระบบเทอร์มินอลของไอพีสตาร์ที่สามารถใช้กับดาวเทียมไทยคม 3 และ
  เริ่มทดลองเปิดตัวใช้สถานีภาคพื้นดินหรือโมเด็มความเร็วสูงผ่านดาวเทียม
  ซึ่งสามารถใช้งานได้กับทั้งดาวเทียมไอพีสตาร์-1 และดาวเทียมไทยคมที่มีการใช้งานอยู่ในปัจจุบัน
  ข้อได้เปรียบอีกประการหนึ่งของผู้ใช้บริการนี้ คือ
  โมเด็มความเร็วสูงชนิดใหม่นี้สามารถรับส่งข้อมูลผ่านทรานสพอนเดอร์ได้มากกว่าปกติ ดังนั้น
  จึงเป็นการเพิ่มประสิทธิภาพของระบบดาวเทียมปัจจุบันและช่วยลดต้นทุนการบริการ บริษัทฯ
  คาดว่าเทคโนปกรณ์ใหม่นี้จะมีราคาขั้นต้นอยู่ที่ประมาณ 1,000 เหรียญสหรัฐฯ

  พันธกิจของบริษัทในปี2546นี้คือการดำเนินการติดตั้งเกตเวย์ จำนวน 18 เกตเวย์ใน 14
  ประเทศเพื่อขยายพื้นที่การให้บริการให้ครอบคลุมทั่วทั้งภูมิภาคเอเชีย-แปซิฟิค
  เพื่อที่จะให้ทันต่อกำหนดการเปิดให้บริการไอพีสตาร์ในต้นปี 2547

  ปัจจุบันบริษัทฯได้ ร่วมลงนามในสัญญามูลค่า 60 ล้านเหรียญสหรัฐ กับบริษัท เบย์คอม เอสดีเอ็น
  เบอร์ฮาด (BayCom Sdn Berhad)
  เพื่อให้เป็นผู้ให้บริการสื่อสารโทรคมนาคมระดับชาติของดาวเทียมไอพีส-ตาร์ (National
  Service Operator(NSO)) ในประเทศมาเลเซีย รวมถึงหมู่เกาะ ซาบาห์ และ ซาราวัก

  บริษัทฯมีค่าใช้จ่ายในการวิจัยในโครงการนี้ตั้งแต่เริ่มโครงการจำนวน 67 ล้านบาท และ
  ปัจจุบันบริษัทบันทึกค่าใช้จ่ายในการพัฒนาผลิตภัณฑ์ ในโครงการไอพีสตาร์ รวมอยู่ในรายการที่ดิน
  อาคาร และอุปกรณ์ ซึ่งเป็นไปตามมาตรฐานบัญชีระหว่างประเทศฉบับที่ 38 เรื่อง
  สินทรัพย์ไม่มีตัวตน และมาตรฐานการบัญชีไทย ฉบับที่ 33 ต้นทุนการการกู้ยืม